钦定古今图书集成/方舆汇编/职方典/第1119卷 > 武昌府封建考 通志府志合载
## 钦定古今图书集成/方舆汇编/职方典/第1119卷 > 武昌府封建考 通志府志合载

周

鄂　，周彝王时，熊渠兴师至鄂，立中子红为鄂王。楚之鄂，自渠始也。渠三子，长子康为勾亶王，今江陵县；少子执疵为越章王，今云梦县；中子红王鄂。鄂之有王，自红始也。

三国吴

孙权自立于武昌，魏黄初二年，权自公安徙鄂，改名武昌，今武昌县也。尚有故城旧迹，隶武昌府。

“桓王孙坚　” ，建兴七年追封。

齐王孙奋　孙权之子权初居武昌后徙建康封奋为齐王居之。

沙羡侯孙奂　，奂字季明，皎之弟也。初以中郎将守江夏，遵皎旧迹，礼江夏阎举等。黄武五年，为权先锋，拜扬威将军，封沙羡侯。

南宋

江夏王义恭　都督荆、湘等州军事，元嘉六年，封。宋主与之《书》曰：“天下艰难，国家事重，隆替安危，在吾曹尔。汝当遇士大夫以礼，待小民以恩，慎勿喜怒加人。能择善而从美，自归己，不可耑决，以矜独断。盖以贵凌物，物终不服；以威加人，人乌能悦！” 时宋主义隆先为宜都王，故知民间疾苦如此。

南齐

“江夏王锋　，武帝封。” 锋好琴书，有武力，高宗惮之，后遇害。

江夏王宝元　明帝三子建武元年都督郢州梁。

江夏王大款　，《简文》第三子。初封石城公，位中书侍郎。太清三年，封江夏。大宝元年，奔江陵，湘东王承制，改封淄川王。魏克江陵，遇害。

陈

封江夏王伯义，位金紫光禄大夫。伯义，文帝第九子。天嘉六年，陈亡，入长安，迁于瓜州，道卒。武昌王叔虞，宣帝第十九子。太建十四年封。入隋大业，为高施令。

唐

江夏王道宗　，毕王璋之子。太宗为秦王，讨武周时，道宗年甫十七，登玉壁城望之，谓道宗曰：“贼怙众欲战，尔计谓何？” 对曰：“武周席胜，锋未可当，宜以计摧。” 卒如所料。出为灵州总管，破梁、洛及突厥兵数万众，高祖嘉之，封任城王。贞观元年，召拜鸿胪卿，迁大理卿。太宗方经略突厥，复授灵州都督，助李靖破卤，执颉利可汗，迁为刑部尚书。后讨吐谷浑有功，徙封江夏王。

江夏王承度　，元吉子。元吉遇害，并诛。

鄂王瑶　未之国

宋

楚恭惠王元偁　，太宗子。七岁，授检校太保、泾国公。久之，领鄂州都督、武昌军节度使。真宗即位，加同中书平章。七年薨。有《文集》三卷，笔札一卷，上亲制序，藏之秘阁。

楚荣宪王似　，神宗子。初为集庆军节度使，徽宗立改镇武昌。崇宁中徙镇荆南。

鄂忠武王岳飞　南渡后，飞保护上游有功。乾道六年，建庙于鄂。嘉定中，追封鄂王。

元

《威顺工宽彻普化　》按宽彻普化，世祖之孙，镇南王脱欢子也。泰定三年，封威顺王，镇武昌，赐以金印。王纵麾下侵夺民利，播弄威福，以致寇盗倡乱，宗社亦随以墟。黄鹄矶城上石塔，即其太子墓。

明

楚王桢　，高帝第六子也。母“昭敬妃。” 生王于甲辰三月三日。王天姿英睿，高皇后钟爱之。洪武三年夏四月乙丑，封“楚王。” 四年春二月甲子，入大本堂读书。九年十月丁卯，之国武昌，皇太子率诸王公文武群僚饯于龙江。十一年春随皇太子往谒皇陵于凤阳。十二年夏四月丁酉，上

赐王经史图籍。是岁十二月乙巳，随皇太子入文华殿，听儒臣进讲。十四年五月丁未，上命率江夏侯周德兴讨散毛诸洞蛮。十五年庚子，命率汤和讨靖州上黄诸蛮吴回儿等。捷奏，上喜甚，曰：“汤和言尔有谋略，真吾子也。” 二十年秋九月甲戌，上赐《祖训录》。冬十月丙子，往讨云南，阿鲁秃遁走武关，至鄜州擒之。二十二年，肇建宗人府，上命王署之。二十四年，征西番。二十七年，道州杜回子叛，讨平之。是年复讨全州叛徭。二十八年，讨桂阳山寇，平之。二十九年八月丁亥，泸溪诸洞蛮叛。出师自沅州伐山，逾阻至天柱山，突至苗寨，平之。三十年二月壬午，荧惑入太微。上敕曰：“自古及今，有土有国者，务谨身心，观天道，察人事，罔敢自暇自逸。盖人事作于下，天道应于上，可不谨哉！吾谕尔久矣。周天列宿，五星出入，洞烛休咎，以修人事。” 近荧惑入太微，太微居翼、轸，楚分野也。太微为天庭，无故而入，灾必甚焉。且五星径入而东往，犹之可也。今顺入而逆出，已八十日矣。在天庭十日，占有妨君者，有妨后者，有妨“相者。矧八十日乎？尔冢子悼简王忽因疾云逝，天象岂虚示哉？尔戒愆慎德，以回天意。” 王受命惟谨，乃书《尊朝廷》，《守祖训》十事上之。五月乙卯，会同湘王征古州蛮林小厮，敕曰：“近蛮彝倡乱，尔与民同忧，护卫军马往征之，岂不称为贤王。夫尊居王位，安享富贵，凡宫室衣服舆马，皆民力所措。若能奋威武，除民患，山川鬼神亦将助顺矣。尔其钦承。” 七月辛巳，复命征清平、黔阳诸蛮，平之。三十二年五月庚寅，封王嫡子《孟烷》为《楚世子》。三十三年戊辰，王薨，谥曰《昭王》，《孟烷》嗣。

三十三年封孟烷为楚王，母妃王氏。王生而孝友仁厚，能文章。文皇入，诸王守边者多调内郡，恒被谴责。王辞护卫暨原赐西安名马，深自贬损。书堂招文学管时敏、贝翱辈，朝夕讨论。永乐癸巳岁旱，王躬祷仰山，澍雨随应。宣德甲寅，武昌饥，王发廪为糜粥济之，多所全活。近城有虎为民患，王射毙之。正统四年薨。子季堄嗣宪王。季堄　原为武陵王，宣德二年晋封楚王。正统八年薨，谥曰“宪王。” 宪王无嗣。

楚王季埱　。季埱者，乃庄王庶第二子也。正统九年五月以黔阳王晋封。天顺六年三月薨，谥曰“康王。” 康王无嗣，庄王孙东安恭定王子《均𨱂》嗣。

楚王均𨱂　，成化六年封。庄王孙，东安恭定王季墂之子。母妃王氏，尝梦天使授元圭。已而母邢氏有娠，生王。王幼不好狎，凝重老成，有钜志，事宪、康二妃如己母。正德初，论阉瑾用事，不报。五年七月薨，谥曰“靖王。” 长子《荣㳦》嗣楚王。荣㳦　，正德七年十月封母妃周氏。《王》。弘治元年十二月戊申册立为世子。七年封王。王性俭约，知民隐居。亲丧骨立，葬时跣行雨雪中。尝疏请仿古立宗庙。武皇帝赐“彰孝坊” 嘉之。嘉靖十二年薨，谥曰“端王。” 子《显榕》嗣。

楚王显榕　：显榕，原为长乐王，嘉靖十五年进封楚王。二十四年春正月为世子英燿所弑，谥曰“愍王。” 子英𤈷嗣。楚王英𤈷　，嘉靖三十年封王，风仪都雅，能折节士大夫，有贤声。隆庆六年薨，谥曰“恭王。” 子华奎嗣。

楚王华奎　，万历元年封王，字鹄瞻。崇祯癸未五月，献贼陷武昌，以肩舆沉之江。先是，楚宗华樾奏王非恭王子，楚绅给事中段然亦疏论之。但王享国多年貌丰伟，岁大祲，祷之黄鹤楼，水立退，且能为社稷死。又传王之沉江也，水为沸辟者数尺，无深论其真伪可也。世子汉阳王蕴鑨先王，卒未及难。

崇阳靖简王孟炜　，昭王庶第五子。永乐二年封。薨，子庄僖王季堞嗣。薨，子端懿王《均镦》嗣。薨，子端隐王荣潍嗣。薨，子显休嗣，坐事夺爵。子英照，降封镇国将军。

通山靖恭王孟爚　，昭王庶第六子。永乐二年封。薨子庄简王季垟嗣。薨子通惠王均鑅嗣。薨子温定王荣濠嗣。薨子端穆王显楀嗣。薨子《英坎》嗣。

通城庄靖王孟灿　，昭王庶第七子。永乐二年封。薨子荣顺王季垟嗣。薨子僖穆王《均钃》嗣。薨子温惠王《荣渡》嗣。薨子怀简王显柜嗣。薨子“《英焀》嗣。”

江夏康靖王孟炬　，昭王庶第十子。宣德三年封。薨。子《悼顺王》季。嗣。薨，子安惠王《均鋷》嗣。薨，子端僖王《荣汉》嗣。薨，子《显桔》嗣